SKRIFTLIG FORESPØRGSEL E-3091/01

af Alexandros Alavanos (GUE/NGL) til Kommissionen

(13. november 2001)

Om: Gennemførelse af programmet til omstrukturering af den græske vinavl

Vinavlerorganisationerne samt brancheorganisationen for vinsektoren har givet udtryk for alvorlig bekymring over gennemførelsen af programmer, som vedrører omstruktureringen af den græske vinavl, opgørelse over vinavlskapaciteten, samt måden hvorpå retten til nyplantning og til legalisering af tidligere ulovlig beplantning udnyttes. De udtrykker endvidere bekymring over, at den økonomiske støtte fra Fællesskabet til omstruktureringen er usædvanlig lav i forhold til omkostningerne i forbindelse med optagning af gamle planter og genbeplantning med det resultat, at dette i væsentlig grad virker demotiverende på producenterne.

1. Kan Kommissionen oplyse, hvor langt man er kommet med programmerne vedrørende omstrukturering af den græske vinavl, register over vindyrkningsarealer osv.? Er der forsinkelser, hvad skyldes de, og hvilke følger vil de kunne få?

2. Har Kommissionen til hensigt at undersøge muligheden for at forhøje den fastsatte støtte, for at gøre det lettere for producenterne at gennemføre omstruktureringerne, i det mindste i områder som f.eks. øer, hvor vinavl er en udvej ud af de problemer, som beboerne står overfor i sådanne områder (528 EUR/pr. ha ydes i dag til optagning og genplantning i bjerg- og øområder)?

3. Eftersom der i Grækenland er sket ødelæggelse af vinmarker på grund af ekspropriering i forbindelse med infrastrukturarbejder (bygning af lufthavne, vejnet) vil der da yderligere blive bevilget nye plantningsrettigheder for at dække tabene af vinavlskapacitet?

Svar afgivet på Kommissionens vegne af Franz Fischler

(7. januar 2002)

Vinavlernes problemer, som det ærede medlem nævner, og som især vedrører gennemførelse af omstruktureringsplanerne for vinavlen, forvaltning af retten til nyplantning og legalisering af ulovlig beplantning, er medlemsstatens ansvarsområde i medfør af subsidiaritetsprincippet, som Rådet har indføjet i grundforordningen for den fælles markedsordning, Rådets forordning nr. 1493/1999 af 17. maj 1999 om den fælles markedsordning for vin(1).

1. Fremlæggelse af opgørelsen over vinavlskapaciteten er en forudsætning for at kunne få del i enhver form for strukturstøtte inden for rammerne af den fælles markedsordning for vin. Denne opgørelse fremsendte Grækenland til Kommissionen den 25. juni 2001, og Kommissionen vedtog den dertil relaterede beslutning den 18. juli 2001.

Udformningen og gennemførelsen af omstruktureringsplanerne er alene medlemsstaternes ansvar.

2. Den økonomiske støtte, som Kommissionen yder til Grækenland, var på 8,28 mio. EUR for produktionsåret 2000/2001 (1 162 ha) og 7,32 mio. EUR for produktionsåret 2001/2002 (1 028 ha). Den gennemsnitlige hektarstøtte er 7 125 EUR/ha og ikke 5 280 EUR/ha som anført i forespørgslen. Under alle omstændigheder kan medlemsstaten hæve eller sænke støtten for at tilpasse den til de særlige forhold i det enkelte vinområde. Tildelingen for produktionsåret 2000/2001 er ikke blevet udnyttet i Grækenland.

3. Tildeling af beplantningsrettigheder i tilfælde af ekspropriering af vinmarker af hensyn til offentlighedens interesse sker på grundlag af nationale bestemmelser. Der har altid været og er stadig et retsgrundlag på fællesskabsniveau i form af de nye bestemmelser vedrørende den fælles markedsordning for vin (artikel 3, stk. 1, litra a) i forordning (EF) nr. 1493/1999, og artikel 3, stk. 1, i Kommissionens forordning (EF) nr. 1227/2000 af 31. maj 2000 om gennemførelsesbestemmelser for Rådets forordning (EF) nr. 1493/1999 om den fælles markedsordning for vin, for så vidt angår produktionskapaciteten)(2).

(1) EFT L 179 af 14.7.1999.

(2) EFT L 143 af 16.6.2000.